Okresná prokuratúra Žilina 
Moyzesova 20, 011 56 Žilina 1

Sp. zn. : 2 Pv 41/14/5511	Žilina, 12.3.2014
EEČ : 2-43-127-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 204/2013 Zbierky zákonov.

Rozhodol: 	prokurátorka Okresnej prokuratúry Žilina
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
 Ako otec mal. syna XXXXX, nar. XXXXX, voči ktorému má zákonnú vyživovaciu povinnosť vyplývajúcu zo Zákona o rodine a určenú Rozsudkom Okresného súdu v Žiline sp. zn. XXXXX zo dňa 04.10.2010, právoplatným a vykonateľným dňa 26.11.2010, ktorým bol zaviazaný prispievať na výživu syna XXXXX sumou 200,-€ mesačne od 01.07.2007 do 31.08.2008, ďalej sumou 233,-€ mesačne od 01.09.2008 do 31.08.2010 a sumou 250,-€ mesačne od 01.09.2010, vždy do konca mesiaca, ktorý predchádza mesiacu, na ktorý sa výživné poskytuje, k rukám matky dieťaťa XXXXX, nar. XXXXX, trvale bytom XXXXX, XXXXX túto svoju povinnosť si neplnil od 30.05.2013 naďalej, pričom ku dňu vznesenia obvinenia zavinil dlh na výživnom vo výške 2.250,-€ k rukám matky dieťaťa XXXXX,
pričom uvedeného konania sa dopustil napriek tomu, že bol trestným rozkazom Okresného súdu v Žiline sp. zn. XXXXX zo dňa 24.04.2013, ktorý nadobudol právoplatnosť dňa 07.06.2013, odsúdený za prečin zanedbania povinnej výživy podľa § 207 ods. 1, ods. 3 písm. b) Tr. zákona k podmienečnému trestu odňatia slobody vo výmere 12 mesiacov so skúšobnou dobou v trvaní 12 mesiacov, ktorý prevzal dňa 29.05.2013,

lebo zanikla trestnosť činu.

Odôvodnenie:
	Vyšetrovateľ PZ Okresného riaditeľstva PZ Žilina uznesením XXXXX zo dňa 08.01.2014 podľa § 199 ods. 1 Tr. poriadku začal trestné stíhanie a následne uznesením XXXXX zo dňa 29.01.2014  podľa § 206 ods. 1 Tr. poriadku vzniesol obvinenie XXXXX pre prečin zanedbania povinnej výživy podľa  § 207 ods. 1, ods. 3 písm. c) Tr. zákona na tom skutkovom základe, ako je uvedené vo výrokovej časti tohto uznesenia, s tým, že ku dňu vznesenia obvinenia bol dlh na výživnom vyčíslený vo výške 2.250,-€. 

Po skončení vyšetrovania mi vyšetrovateľ PZ z OR PZ, OKP Žilina predložil spisový materiál s návrhom na zastavenie trestného stíhania, s ktorým sa stotožňujem. 

Z obsahu spisu je zrejmé, že obv. XXXXX je otcom mal. syna XXXXX, ktorého matkou je XXXXX. 

Rozsudkom Okresného súdu v Žiline sp. zn. XXXXX zo dňa 04.10.2010, právoplatným a vykonateľným dňa 26.11.2010, bol obvinený zaviazaný prispievať na výživu syna XXXXX sumou 200,-€ mesačne od 01.07.2007 do 31.08.2008, ďalej sumou 233,-€ mesačne od 01.09.2008 do 31.08.2010 a sumou 250,-€ mesačne od 01.09.2010, vždy do konca mesiaca, ktorý predchádza mesiacu, na ktorý sa výživné poskytuje, k rukám matky dieťaťa XXXXX.

Obvinený XXXXX uviedol, že si je vedomý svojej vyživovacej povinnosti na syna XXXXX, za neplnenie vyživovacej povinnosti na syna bol už súdom právoplatne odsúdený k podmienečnému trestu. Je konateľom spoločnosti XXXXX, živnosť má od roku 2002. Nevie sa vyjadriť k jeho príjmu, živnosť neprerušil, avšak v čase, keď nemal dostatok finančných prostriedkov, ho živila matka a pomáhala mu aj stará matka. V súčasnosti žije so svojou manželkou a dcérou. Z dôvodu nedostatku finančných prostriedkov od mája 2013 neplatil výživné na syna, avšak následne dňa 29.01.2014 uhradil poškodenej na výživnom 1.200,-€ a zostávajúci dlh na výživnom doplatí. Synovi kupuje oblečenie a hradil mu výdaje v súvislosti s futbalom. 

Svedkyňa XXXXX vypovedala dňa 12.02.2014, pričom uviedla, že obvinený na ich syna XXXXX od 30.05.2013 prestal platiť výživné, avšak dňa 29.01.2014 uhradil na jej účet sumu 1.200,-€ na výživnom na syna. Ona pracuje ako živnostníčka. Obvinený sa so synom kontaktuje a so synom má relatívne dobrý vzťah. Dňa 12.02.2014 prevzala od obvineného XXXXX doplatok na výživnom vo výške 1.050,-€, čím bolo uhradené dlžné výživné. 

Zo spisového materiálu je zrejmé, že obvinený XXXXX predložil doklad o úhrade výživného vo výške 150,-€ vkladom na účet poškodenej dňa 01.05.2013, následne dňa 29.01.2014 uhradil sumu 1.200,-€ taktiež vkladom na účet poškodenej a dňa 12.02.2014 uhradil priamo v hotovosti k rukám poškodenej sumu 1.050,-€, teda na výživnom na syna XXXXX uhradil spolu 2.400,-€. Za obdobie od 30.05.2013 do konca mesiaca február 2013 mal na výživnom uhradiť 2.250,-€, ktoré skutočne dodatočne k rukám poškodenej uhradil, pričom posledná platba vo výške 1.050,-€ bola uhradená dňa 12.02.2014. 

Súčasťou spisového materiálu sú fotokópie výpisov z osobného účtu a dokladov o platbách na výživnom, rozsudok Okresného súdu v Žiline sp. zn. XXXXX, ktorým bolo určené výživné na mal. XXXXX, trestný rozkaz Okresného súdu v Žiline sp. zn. XXXXX, rodný list dieťaťa a ďalšie listinné dôkazy. 
Ďalej boli zabezpečené správy ÚPSVaR Žilina, z ktorých je zrejmé, že obv. XXXXX nie je v evidencii uchádzačov o zamestnanie ich úradu od 01.01.2013 a nie je a ani nebol poberateľom dávky a príspevkov v hmotnej núdzi. 
Zo správy Sociálnej poisťovne pobočka Žilina vyplýva, že XXXXX nepoberá žiadne dávky vyplácané Sociálnou poisťovňou. 
Podľa správy Okresného úradu Žilina, odbor živnostenského podnikania je XXXXX podnikateľským subjektom pod obchodným menom XXXXX - XXXXX s miestom podnikania XXXXX, XXXXX. 

	Prečinu zanedbania povinnej výživy podľa § 207 ods. 1, ods. 3 písm. c) Trestného zákona sa dopustí ten, kto najmenej tri mesiace v období dvoch rokov neplní čo aj z nedbanlivosti zákonnú povinnosť vyživovať alebo zaopatrovať iného a čin spácha, hoci bol v predchádzajúcich dvadsiatich štyroch mesiacoch za taký čin odsúdený alebo z výkonu trestu odňatia slobody uloženého za taký čin prepustený. 

	Podľa § 86 ods. 1 písm. a) Tr. zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207 Tr. zákona, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Obvinený XXXXX si vyživovaciu povinnosť splnil dodatočne a zo spisového materiálu nevyplýva, že by neplnenie výživného malo na dieťa trvalo nepriaznivý následok. Konštatujem, že výživné má uhradené do konca mesiaca február 2014. 

Zistené skutočnosti ma vedú k záveru, že boli splnené zákonné podmienky v zmysle § 86 ods. 1 písm. a) Trestného zákona o účinnej ľútosti. 

Vzhľadom na vyššie uvádzané skutočnosti som preto rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

XXXXX
prokurátorka